《子从生儿席上作》
宋代·陈藻

我身如浮云，出入无程期。
别君夫与妇，戏约归来时。
夫部妇何夫，我卜生男儿。
出房拜阿姑，我得酣酒卮。
游脱城山屐，香闻渔市炊。
虽无童仆遣，若有音信知。
回思一纪先，君吟弄瓦诗。
亦开满月筵，我行适值之。
新交信有缘，饮啄主者谁。
前言成谶兆，笑讶因陈词。
诗法久无辞，请继关睢为。
十九成数终，阴偶配阳奇。
晋文在外还，霸业一朝基。
伉俪今几秋，倒指恰如兹。
造化安排生，必也非凡儿。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。